ஸ்ரீனிவாஸ் குமார் சின்ஹா

படைத்துறை தளபதி ஸ்ரீனிவாஸ் குமார் சின்ஹா, (Srinivas Kumar Sinha) (பரம் விசிட்ட சேவா பதக்கம்) (ஜனவரி 7, 1926 - நவம்பர் 17, 2016) ஒரு இந்திய இராணுவத் தளபதி ஆவார். இவர் இராணுவத் தளபதியின் துணைத் தலைவராக பணியாற்றினார். ஓய்வுக்குப் பிறகு, ஜம்மு காஷ்மீர் மற்றும் அசாம் மாநிலங்களின் ஆளுநராகப் பணியாற்றினார்.

ஆரம்ப கால வாழ்க்கை 
ஸ்ரீனிவாஸ் குமார் சின்ஹா 1926 ஆம் ஆண்டு ஜனவரி 7 ஆம் தேதி பீகாரில் உள்ள பாட்னாவில் பிறந்தார். இவர் பீகார் மாநிலத்தின் இன்ஸ்பெக்டர் ஜெனரல் ஆஃப் போலீஸ் மிதிலேஷ் குமார் சின்ஹாவின் மகனும், பிரித்தானியப் பேரரசின் முதல் இந்திய காவல்துறாஇத் தலைவருமான அலக் குமார் சின்ஹாவின் பேரனும் ஆவார்.  1943 ஆம் ஆண்டு தனது 17வது வயதில் பாட்னா பல்கலைக்கழகத்தில் பட்டம் பெற்ற இவர், பிறகு இந்திய ராணுவத்தில் சேர்ந்தார். பெல்ஜியத்தில் உள்ள அதிகாரிகள் பயிற்சிப் பள்ளியின் சிறந்த பயிற்சியாளராக அங்கீகரிக்கப்பட்டார். பிறகு இவர் ஜாட் படைப்பிரிவில் நியமிக்கப்பட்டார். பின்னர், இந்தியா சுதந்திரம் பெற்ற பிறகு, 5 வது கூர்க்கா படைப்பிரிவுக்கு மாற்றப்பட்டார்.   இரண்டாம் உலகப் போரின் போது பர்மா மற்றும் இந்தோனேசியாவிலும், இந்தியா சுதந்திரம் அடைந்த பிறகு காஷ்மீரிலும் போரில் ஈடுபட்டார். நாகாலாந்து மற்றும் மணிப்பூரில் இரண்டு முறை பதவிகளை வகித்தார், அங்கு இவர் கிளர்ச்சி எதிர்ப்பு நடவடிக்கைகளில் பங்கேற்றார்.

முன்னாள் தூதரக அதிகாரியும், தற்போதைய தலைமை தகவல் ஆணையராக பணியாற்றிவரும் யஷ்வர்தன் குமார் சின்ஹா இவரது மகனாவார்.

அசாம் ஆளுநர் 
1997 இல், கிளர்ச்சி உச்சத்தில் இருந்த நேரத்தில் அசாமின் ஆளுநராக சின்ஹா நியமிக்கப்பட்டார். ஒருங்கிணைந்த கட்டளை, பொருளாதார மேம்பாடு மற்றும் உளவியல் முன்முயற்சிகள் என்ற மூன்று முனை மூலோபாயத்தை வடிவமைத்தார். ஒருங்கிணைக்கப்பட்ட மற்றும் தீவிரப்படுத்தப்பட்ட இராணுவ நடவடிக்கைகள் மூலம் போராளிகள் மீது கடும் நடவடிக்கைகள் ஏற்படுத்தப்பட்டன. பிரம்மபுத்திரா பள்ளத்தாக்கில் 100,000 ஆழமற்ற குழாய் கிணறுகளை நிறுவுவதில் இவர் முயற்சி செய்தார். அசாமை அரிசி பற்றாக்குறை மாநிலத்திலிருந்து அரிசி உபரி மாநிலமாக மாற்றினார்.  இவரது உளவியல் முன்முயற்சிகள் ஒரு பெரிய உணர்ச்சி தாக்கத்தை ஏற்படுத்தியது.

ஜம்மு காஷ்மீர் ஆளுநர் 
ஜூன் 4, 2003 அன்று, தளபதி சின்ஹா ஜம்மு காஷ்மீர் ஆளுநரானார். 2003 ஆம் ஆண்டு, அவர் ஜம்மு காஷ்மீர் ஆளுநராகப் பொறுப்பேற்றபோது, சராசரியாக ஒவ்வொரு நாளும் பத்து பேர் கொல்லப்பட்டனர். மேலும், சுற்றுலாப் பயணிகளின் ஆண்டு வருகை வெறும் 28,000 ஆக இருந்தது. மேம்படுத்தப்பட்ட பாதுகாப்பு தினசரி கொலை விகிதத்தை பத்தில் இருந்து ஒன்றாகக் குறைத்தது. மேம்பட்ட பாதுகாப்பு சூழ்நிலையுடன், ஆளுநர் நியமனத்தை இவர் கைவிட்டபோது, 2008 ஆம் ஆண்டளவில் சுற்றுலாப் பயணிகளின் வருகை ஆண்டுக்கு 28,000 இலிருந்து 600,000 ஆக அதிகரித்தது. மாநிலம் மலைகளில் 1000 நீர்மின்த் திட்டங்களை நிறுவத் தொடங்கியது.

காஷ்மீரின் தாராளவாத இஸ்லாமிய மரபுகளை புதுப்பிக்கும் முயற்சிகளுடன் குடிமை நடவடிக்கையை இவர் ஊக்குவித்தார். பாக்கித்தான் மற்றும் பல மத்திய ஆசிய மாநிலங்களிலிருந்து வந்த அறிஞர்களுடன் காஷ்மீர் பற்றிய கருத்தரங்குகள் மற்றும் மாநாடுகளை ஸ்ரீநகரில் தொடங்கி வைத்தார்.

காஷ்மீர் ஆளுநராக இருந்த இவரது பதவிக்காலம் 25 ஜூன் 2008 அன்று முடிவடைந்தது.

இறப்பு 
தனது 90 வயதில் 17 நவம்பர் 2016 அன்று இறந்தார். இவருக்கு பிரேமினி சின்ஹா என்ற மனைவியும், யஷ்வர்தன் குமார் சின்ஹா என்றா ஒரு மகனும், மீனாட்சி, மிருணாளினி மற்றும் மனிஷா ஆகிய மூன்று மகள்களும் உள்ளனர்.

குறிப்புகள்

வெளி இணைப்புகள்

அசாம் ஆளுநர்கள்
அருணாச்சலப் பிரதேச ஆளுநர்கள்
2016 இறப்புகள்
1926 பிறப்புகள்